Narkotikabruk bør forebygges – ikke tillates | Hans Sverre Sjøvold

Hans Sverre Sjøvold

4. des. 2015 13:45 Sist oppdatert 9. oktober 2016

afp000545088.jpg Jan T. Espedal

Legaliseringsdebatten går langt i å ufarliggjøre cannabis, og reduserer politiets innsats mot rusmisbruk til en «jakt på slitne narkomane».

De siste dager er det på ny reist debatt om å legalisere cannabis. Debatten kan gi inntrykk av at de fleste narkotikarelaterte problemer løses ved legalisering.

Oslopolitiet deler ikke en slik oppfatning.

Rus er et samfunnsproblem. Det er vel neppe noen som ønsker mer rus, at våre barn og barnebarn skal ruse seg ytterligere?

Rusdebatt kan ikke isoleres til kun cannabis. Hva med syntetiske stoffer eller blanding av ulike rusmidler, herunder alkohol?

Leger advarer mot cannabisens skadevirkninger. I andre sammenhenger ser vi at legaliseringsdebatten fremstiller alle narkotikabrukere, fra hasjbrukere til heroinavhengige, som «samfunnets svakeste» og ofre for en feilslått narkotikapolitikk.

Debatten kan gi inntrykk av at de fleste narkotikarelaterte problemer løses ved legalisering

I dette bildet blir politiets innsats mot narkotika redusert til at vi «jakter slitne narkomane», slik sosiolog Willy Pedersen hevder. En tilnærming uten empati, der målet er straffesaker fremfor å forebygge og hjelpe.

Ser rusens konsekvens på nært hold

Vi kjenner oss ikke igjen i beskrivelsen. Politifolk som jobber i Oslos rusmiljøer ser rusens konsekvenser på nært hold.

Rusavhengige i disse miljøene er ikke primært cannabisbrukere, samtidig brukes de som argument for legalisering.

Dette er å sammenligne epler og pærer.

Politiet skal håndheve loven og skape en trygg by for alle. Dette kan være en krevende balansegang i rusmiljøer. Alle har lik rett til å oppholde seg i byen. Ingen har rett til å bryte loven.

I tillegg skal politiet forebygge at ungdom havner i rusmiljøene, og hindre bakmenn å innføre stoff.

Det er svært viktig for oss å holde unge borte fra rusmiljøer og gjøre det vanskeligere å kjøpe narkotika.

I rusmiljøene foregår også ran, vold og ordensproblemer. Det skaper utrygghet både for rusavhengige og byens øvrige innbyggere. Dette er også oppgaver politiet skal løse.

Les også «Kjære menneske – du må ta deg sammen!» Det har jeg lyst å si til mange av pasientene jeg møter

— om å være lege og prøve å hjelpe dem som sliter med rus.Vi kan ikke akseptere åpenlyse lovbrudd og ordensforstyrrelser i det offentlige rom. Derfor er politiet synlig til stede her. Vårt mål er trygghet for alle, også de rusavhengige.

Ungdomskriminaliteten i Oslo har gått ned siste årene. Tilbøyeligheten til å bruke cannabis blant vår ungdom, er lavere enn i sammenlignbare byer. Skal vi risikere at dette tallet går opp som følge av legalisering?

Ikke tilbake til gamle «Plata»

Oslopolitiet og Oslo kommune har i dag en felles, helhetlig satsing mot åpne rusmiljøer. Politiet samarbeider tett med hjelpetilbud og frivillige organisasjoner. Mye positivt er skjedd.

Jeg tror de færreste ønsker tilbake tilstandene på gamle «Plata» med vold, ran og åpenlys bruk og omsetning.

Det hevdes ofte at norsk narkotikapolitikk er mislykket. Jeg er uenig.

Men rusavhengige trenger hjelp og oppfølging. Som rusforskerne Thomas Clausen og Helge Waal konkluderte i en VG-kronikk 29. juli i år: Rusavhengige trenger flere og bedre tilbud – ikke mindre politi.

På Twitter: @SvHans

Få med deg debattene hos Aftenposten meninger på Facebook og Twitter.